Rom-guide.dk - Santa Maria sopra Minerva Rom-guide.dk
Sopra betyder ovenpå, og kirken, der stammer fra det 13. årh., er da også bygget ovenpå nogle antikke ruiner, der angiveligt skulle have været et Minerva-tempel.
Kirken er meget imponerende og et af meget få eksempler på gotisk arkitektur i Rom.
Kirken var hjemstedet for dominikanere, som var så anti-kætterske, at de fik det dobbelttydige øgenavn Domini Canes, der kan oversættes som Herrens hunde.
Bemærk de monumentale gravmæler for det 16. årh. Medici-paver Leo X og Clemens VII og det rigt udsmykkede Aldobrandini-kapel, samt den berømte skulptur af den opstandne Kristus (ved trinene op til koret), der blev påbegyndt af Michelangelo og færdiggjort af Raffaele da Montelupo i 1521.
Endelig har kirken nogle flotte kunstværker fra barokken - bl.a. et gravmæle og en buste af Bernini.